《南浦 送竹垞被徵入都，时道出白下》
清代·沈岸登

啼柳白门鸦，怕听他、古岸斜阳马首。转怅故人疏，凭谁话、榆影柴门非旧。

身将隐矣，近来不醉旗亭酒。唤起阶前猿鹤问，还肯劝君留否。

平江小艇迎潮，怪离歌倚棹，催人故骤。准拟乱山隈，扶犁去、苦索力耕无耦。

东华驴背，软尘几许征衫袖。烟雨他时归，记取添我，画图携手。

作者简介：（?—1702）浙江平湖人，一作嘉兴人，字覃九，号南渟，又号惰耕村叟。工词，与龚翔麟、朱彝尊等称“浙西六家”。兼善诗、书、画。有《黑蝶斋诗词钞》、《古今体词韵》、《春秋纪异》。